અમદાવાદ– શેરબજારમાં બે તરફી વધઘટ વચ્ચે નરમાઈ રહી હતી. આરબીઆઈની ધીરાણ નીતિની સમીક્ષામાંથી વ્યાજ દરમાં વધારો થવાનો સંકેત મળી રહ્યો છે. આથી શેરોમાં લેવાલી અને વેચવાલી એમ બે તરફી કામકાજ જોવા મળ્યા હતા, અને શેરોના ભાવમાં બે તરફી વધઘટ પણ આવી હતી. સપ્તાહનો છેલ્લો દિવસ હોવાથી નવી લેવાલી અટકી હતી. અને તેજીવાળા ખેલાડીઓની ઊંચા મથાળે નફારૂપી વેચવાલી હતી. ટ્રેડિંગ સેશનને અંતે બીએસઈ સેન્સેક્સ 11.71(0.03 ટકા) ઘટી 34,415.58 બંધ રહ્યો હતો. તેમજ નિફટી 1.25(0.01 ટકા) ઘટી 10,564.05 બંધ થયો હતો. ગત મોડીરાતે અમેરિકન સ્ટોક માર્કેટ ઘટ્યું હતું. ડાઉ જોન્સ 83 પોઈન્ટ ઘટી 24,665 બંધ હતો, અને નેસ્ડેક 57 પોઈન્ટ ઘટી 7,238 બંધ થયો હતો. જેથી આજે સવારે એશિયાઈ સ્ટોક માર્કેટ નરમ હતા, અને ભારતીય શેરોના ભાવ અને ઈન્ડેક્સ ખુલ્યા પછી વેચવાલી ફરી વળી હતી. તેમજ સપ્તાહનો છેલ્લો દિવસ હતો, આથી નવી લેવાલી માત્ર બ્લુચિપ સ્ટોકમાં જ હતી. આજે તેજીમંદીના નવા કારણોનો અભાવ હતો. જેથી વધઘટ પણ સંકડાઈ ગઈ હતી.